আত্মহত্যাকে অনেক ধর্মেই পাপ হিসেবে বিবেচনা করা হয়। মানুষ কেন আত্মহত্যা করে, তার নানান দৃষ্টিকোণ থেকে বিশ্লেষণ আছে। বিভিন্ন বিশ্লেষণ থেকে জানা যায়, মানুষ তখনই আত্মহত্যা করে যখন তার জ্ঞান, বুদ্ধি, উপলব্ধি এমনকি অনুধাবন শক্তি পর্যন্ত লোপ পায়। সে তখন নিজেকে অসহায় এবং ভরসাহীন মনে করে। বিশ্বে বর্তমানে ১৫ থেকে ৪৪ বছর বয়সী মানুষের মৃত্যুর প্রধান তিনটি কারণের একটি হলো আত্মহত্যা। বিশেষজ্ঞরা বলছেন, মানসিক চাপ, হতাশা, অবসাদ ও হেনস্তার শিকার হয়ে মানুষ আত্মহত্যার পথ বেছে নিচ্ছে। আবার আর্থ-সামাজিক সমস্যা ও পারিবারিক সঙ্কটের কারণেও অনেকে আত্মহত্যা করেন। বিশ্ব স্বাস্থ্য সংস্থার প্রিভেনটিং সুইসাইডে বলা হয়, প্রতি বছর বিশ্বে ১০ লাখ মানুষ আত্মহত্যা করে। সারা বিশ্বে প্রতি দুই সেকেন্ডে একজন আত্মহত্যার চেষ্টা এবং প্রতি ৪০ সেকেন্ডে একজন সফলভাবে আত্মহত্যা করেন। আশঙ্কা করা হচ্ছে, ২০২০ সালে এই সংখ্যা প্রতি ২০ সেকেন্ডে একজনে পৌঁছবে। বিশ্ব স্বাস্থ্য সংস্থার অপর এক তথ্য থেকে জানা যায়, গত ৪৫ বছরে ৬০ শতাংশ আত্মহত্যার ঘটনা বেড়েছে। মনোবিজ্ঞানীদের ধারণা, ধনী দেশগুলোয় বেশি বয়সী মানুষ এবং দরিদ্র দেশগুলোয় অল্প বয়সের মানুষ আত্মহত্যা বা আত্মঘাতী হয় বেশি। পরিসংখ্যান অনুযায়ী, দরিদ্র দেশগুলোতে ৬০ বছরের বেশি বয়সী মানুষ আত্মহননের পথ বেছে নেয় ৭৫ শতাংশেরও বেশি। আর ১৫ থেকে ২৯ বছর বয়সীরা ঝুঁকির মধ্যে থাকেন।